钦定古今图书集成/明伦汇编/官常典/第768卷 > 张九成
## 钦定古今图书集成/明伦汇编/官常典/第768卷 > 张九成

按《宋史》本传：“九成，字子韶，其先开封人，徙居钱塘。游
京师，从杨时学。权贵托人致币曰：‘肯从吾游，当荐之
馆阁’。九成笑曰：‘王良尚羞，与嬖奚乘，吾可为贵游客
耶’？绍兴二年，上将策进士，诏考官直言者置高等。九
成对策，略曰：‘祸乱之作，天所以开圣人也。愿陛下以
刚大为心，无以忧惊自沮’。臣观金人有必亡之势，中
国有必兴之理。夫好战必亡，失其故俗必亡，人心不
服必亡，金皆有焉。刘豫背叛君亲，委身夷狄，黠雏经营，有同儿戏，何足虑哉！前世中兴主，大抵以刚德为
尚，去谗节欲，远佞防奸，皆中兴之本也。今闾巷之人，
皆知有父兄妻子之乐，陛下贵天子，冬不得温，夏不
得凊，昏无所定，晨无所省，感时遇物，凄惋于心，可不
思所以还二圣之车乎？”又言：“阉寺闻名，国之不祥也。
今此曹名字稍稍有闻，臣之所忧也，当使之安。”扫除
之役，凡结交往来者有禁，干预政事者必诛，擢寘首
选。杨时遗九成书曰：“廷对自中兴以来未之有，非刚
大之气不为，得丧回屈，不能为也。”授镇东军签判，吏
不能欺，民冒鹾禁。提刑张宗臣欲逮捕数十人，九成
争之。宗臣曰：“此事左相封来。”九成曰：“主上屡下恤刑
之诏，公不体圣意，而观望宰相耶？”宗臣怒，九成即投
檄归。从学者日众，出其门者多为闻人。赵鼎荐于朝，
遂以太常博士召。既至，改著作佐郎，迁著作郎。言：“我
宋家法，曰仁而已。仁之发见，尤在于刑。陛下以省刑
为急，而理官不以恤刑为念，欲诏理官活几人者，与
减磨勘。”从之。除浙东提刑，力辞，乃与祠以归。未几，召
除宗正少卿，权刑部侍郎。法寺以大辟成案上，九成
阅始末，得其情，因请覆实，囚果诬服者。朝论欲以平
反为赏，九成曰：“职在详刑，可邀赏乎？”辞之。金人议和，
九成谓赵鼎曰：“金实厌兵，而张虚声以撼”中国，因言
十事：“彼诚能从吾所言，则与之和，使权在朝廷。”鼎既
罢，秦桧诱之曰：“且成桧此事。”九成曰：“九成胡为异议，
特不可轻易以苟安耳。”桧曰：“立朝须优游委曲。”九成
曰：“未有枉已而能直人。”上问以和议，九成曰：“敌情多
诈，不可不察。”因在经筵言西汉灾异事，桧甚恶之，谪
守邵州。既至，仓库虚乏，僚属请督酒租，宿负苗绢未
输者，九成曰：“纵未能惠民，其敢困民耶？”是岁，赋入更
先他时。中丞何铸言其矫伪欺俗，倾附赵鼎，落职。丁
父忧。既免丧，秦桧取旨，上曰：“自古朋党畏人主知之，
此人独无所畏，可与宫观。”先是，径山僧宗杲善禅理，
从游者众，九成时往来其间。桧恐其议已，令司谏詹
大方论其与宗杲谤讪朝政，谪居南安军。在南安十
四年，每执书就明，倚立庭砖，岁久，双趺隐然。广帅致
籯金，九成曰：“吾何敢苟取。”悉归之。桧死，起知温州。户
部遣吏督军粮，民苦之，九成移书痛陈其弊，户部持
之，九成即丐祠归，数月病卒。九成研思经学，多有训
解，然早与学佛者游，故其议论多偏。宝庆初，特赠太
师，封崇国公，谥《文忠》。